Video: Hoëvlakondersoek ná polisie op 'drawwer' toeslaan | Maroela Media
'n Skermgreep uit die video. (Twitter)
'n Senior polisielid van die Wes-Kaapse polisie sal die ondersoek lei na die inhegtenisneming van 'n vrou van die Strand wat in hegtenis geneem is nadat sy glo gaan draf het. Vrydag se voorval is op video opgeneem en is een van 'n vlaag voorvalle waar die polisie diegene wat na bewering die afsonderingsregulasies oortree, hardhandig aangekeer het.
Die video is wyd op sosialemediaplatforms gedeel en het groot woede ontlok.
Uit die video is dit nie duidelik wat presies tot die vrou se inhegtenisneming aanleiding gegee het nie. In die video kan die interaksie tussen haar en 'n polisielid gesien word, waarna sy tot by 'n polisievangwa geboender word.
Ingevolge afsonderingsregulasies wat in dié stadium geld, word Suid-Afrikaners toegelaat om tussen 06:00 en 09:00 buite hul huise oefening te doen. Net noodsaaklike uitstappies word buite dié tydgleuf toegelaat.
Brig. Novela Potelwa, polisiewoordvoerder in die Wes-Kaap, sê die provinsiale polisiehoof, lt.genl. Yolisa Matakata, het beveel dat 'n ondersoek na die voorval gedoen word.
"Nadat die video [onder die polisie se] aandag gebring is en nadat hulle daarna gekyk het, is die polisiebeamptes uitgevra. Daar moet nog vasgestel word waarom die inhegtenisneming gedoen is," het Potelwa gesê.
Die vrou is na die Strand-polisiestasie geneem waar sy weer vrygelaat is nadat speurders geen gronde kon vind vir haar om aangekla te word nie.
"Terwyl die ondersoek na die polisiebeamptes se optrede voortduur, word alle polisielede gemaan oor mense se regte. Hoflikheid, billikheid en waardige behandeling is deel van die polisie se opleiding. Polisielede word gereeld herinner aan interne voorskrifte wat onvanpaste gedrag deur polisielede verbied wanneer hulle met die publiek te doen kry," het Potelwa gesê.
Bheki Cele, minister van polisie, het Vrydag gesê meer as 230 000 mense is reeds vir oortredings van afsonderingsregulasies in hegtenis geneem.
algehele afsondering In die nuus Wes-Kaap
Skande dink die regering moet n plan maak met die minister ,as ek n vrou so hanteer word ek toegesluit en aangekla wie gee polisie di reg waar is die wet nou van vroue mishandelling val dit nie hieronder nie di n skande
Sal graag wil weet hoekom sy aangekeer is? Die reëls sê jy mag 5km radius van jou huis af draf. Ekt in die verlede gereeld werk toe gedraf wat 5km van my huis af is, maar dis nie toelaatbaar nie (volgens 'n polisielid) want dis nie in my woongebied nie.
O, en hy is so trots op die afname in midaad maar nog trotser oor die arrestasies wat gemaak is oor onbenullighede. Hoe kan so iemand minister van polisie wees?
Ek hoop die beamptes word toegesluit en word vervolg. Ons polisie minister behoort skaam te kry vir die tipe mense wat haar departement in diens neem. Hul dink omdat hul ń uniform dra hul kan maak net wat hul wil. GROOT SKANDE. Sulke dinge maak dat mense glad nie n blou univorm vertrou. Hoe leer ń mens jou kind om enige iemand in ń blou univorm te vertrou as hul mense so behandel.